Bumioso

Bumioso ó Bimioso (an pertués Vimioso) ye ua bila de Pertual, pretencente al Çtrito de Bergáncia, an Trás ls Montes, cun cerca de 1 200 habitantes.

Ye sede dun munecípio cun 481,47 km² de área i 5315 habitantes (2001), subdibedido an catorze freguesies. L munecípio ye lhemitado a norte pula Spanha (Alcanhices), a leste pul munecípio de Miranda de l Douro, a sul por Mogadouro, a oeste por Macedo de Cabalheiros i a noroeste por Bergáncia.

An dues aldés deste cunceilho, Angueira i Bilasseco, fala-se l mirandés. Hai inda registro de falantes an Caçareilhos, mas pensa-se que eilhi terá deixado de se outelizar ne l die a die ne ls redadeiros anhos.

 Stória 
Hai andícios de poboamiento pré-stórico an bários locales i castros eisistentes ne l termo de bárias freguesies de l cunceilho (Atalaia de Bumioso, Pereiras, castro de la Batoqueira, castro de la Terronha, etc.).

Cun outros de la region (Bergáncia, Outeiro, Miranda de l Douro, Mogadouro, Penas Róias), ls castielhos de Algoso i Bumioso fazírun parte de la linha de defesa de la frunteira ouriental de l reino. An Bumioso, para alhá de l castielho çtruído ne l seclo XVIII, eisistie la torre de la Atalaia de qu'inda réstan feitiços.

Simblos de l dreito d'eisercer justícia, fúrun arguidos pelourinhos an Algoso, delantre de la Cámara i an Bumioso, delantre de l'antigo castielho.

An 1492, l cunceilho biu chegar grande afluéncia de judius spulsos de ls reinos de Lion i Castielha. Depuis d'acampáren nun local que cunserbou l nome de Cabanas, antre las atuales poboaçones de Caçarelhos i Bumioso, ls judius fúrun outorizados a stablecíren-se an bárias aldés i bilas de la region (Argozelo, Carçon, Bumioso, etc.). Cumbertidos a la fuorça a la religion católica, custituíran nessas localidades quemunidades amportantes que pouco se misturórun cul restro de la populaçon até meados de l seclo XX. Ls judius — assi chamados até hoije — çtinguian-se de ls labradores puls oufícios eisercidos, lhigados al artesanato i quemércio.

L seclo XVI i l'ampeço de l seclo XVII custituíran un período de porsperidade para Bumioso i outras tierras de l Nordeste strasmuntano (Miranda de l Douro, Outeiro, etc.). An 1516, Bumioso fui eilebada a bila por foral de l rei D. Manuol.

Culas reformas admenistratibas de l seclo XIX, l cunceilho de Bumioso creciu ancorporando l zaparecido cunceilho de Pinelo i parte de ls de Algoso (freguesies de Algoso i Matela), Miranda de l Douro (freguesie de Caçareilhos) i Outeiro (freguesies de Argozelo i Santulhon).

Durante to l seclo XX, bários surtos migratórios lhebórun grande parte de la populaçon pa l Brasil – até a la década de 1960 – i pa la Ouropa (percipalmente para Fráncia), probocando la zertificaçon de l cunceilho.

 Debison admenistratiba 
L cunceilho ye subdebidido an catorze freguesies (culs nomes an pertués antre parénteses, siempre que fúren defrentes de ls mirandeses):

 Algoso
 Angueira
 Argozelo
 Abelhanoso (Avelanoso)
 Caçarelhos
 Campo de Bíboras (Campo de Víboras)
 Carçon (Carção)
 Matela
 Pinelo
 Santulhon (Santulhão)
 Uba (Uva)
 Bal de Frailes (Vale de Frades)
 Bilar Seco (Vilar Seco)
 Bumioso (Vimioso)

 Populaçon 
Fuora las freguesies de Bumioso i Argozelo que cuncentran ls serbícios (admenistraçon, bancos, quemércios, etc.), l cunceilho de Bumioso ye un munecípio rural cuja populaçon eiserce atebidades eissencialmente agrícolas. L'eimigraçon i l éisodo rural para Bergáncia i pa las metrópoles de l litoral (mormente Porto i Lhisboua), splícan la zertificaçon dramática de la region. La populaçon de l cunceilho ye hoije percipalmente custituída d'eidosos.

 Populaçon de l cunceilho de Bumioso (1801-2009) 1801  1849  1900  1930 1960 1981 1991 2001 2004 2009 1831 5555 11086 11484 12782 8500 6323 5315 5105 5500

 Aspetos geográficos 
L cunceilho de Bumioso, queda ne l praino mirandés i faç parte de la Tierra Frie strasmuntana que tamien anclui ls cunceilhos de Miranda de l Douro, Bergáncia i Binhais. Ye un cunceilho acidentado, atrabessado puls bals perfundos de ls rius Angueira, Maçanas i Sabor.

 Eiquenomie 
Bumioso ye un cunceilho agro-pecuairo, dedicado a la criaçon de ganado bobino (raça mirandesa) i cochino i al cultibo de ls cereales (centeno, cebada, milho, trigo), de l'oulibeira, de la binha, de la patata i d'hortaliças (bóbeda, berça, freijon, etc.). Outrora amportante, la criaçon de ganado caprino i oubino stá hoije an declínio.

Ne l cunceilho eisisten minas de mármare, an Santo Adrion, i de bolfrámio, an Argozelo. L'andústria stá repersentada por ampresas de custruçon cebil i serralharies.

 Patrimonho 
Anque de las guerras i bicissitudes de la Stória, l cunceilho apersenta un patrimonho arquitetónico de que fázen parte:

Algoso: Solar de ls Táboras, Castielho (sec. XIII), Pelourinho (sec. XVI), Eigreija Matriç i Capielha de San João (sec. XVII);
Angueira: Castros de l Gago i de la Cocoia;
Argozelo: Capielha de San Bartolomeu, Castros de la Terronha i de l Cerro Grande;
Caçarelhos: Capielha Joanina;
Carçon: Puonte Romana subre l riu Sabor, Castro de Carçon;
Bimioso: Eigreija Matriç (sec. XVI/XVII), Pelourinho (Eidade Média), Castros de Batoqueira i de l Bal de San Miguel.

 Artesanato 
Cestarie, tecelaige, cobres, colchas, curtumes, cantaries (granito) i mármares.

 Feiras 
Feiras quinzenales: dies 10 i 25 an Bumioso,
Feiras mensales: die 9 an Algoso, die 13 an Bilar Seco, die 19 an Caçarelhos, segundo demingo de l més an Carçon.
Feira anual: feira de San Lourenço, feriado munecipal, die 10 d'agosto an Bimioso.

 Fiestas percipales 
Argozelo: fiestas de San Bartolomeu (24 d'agosto) i Senhora de las Delores (1.° demingo de setembre);
Campo de Bíboras: fiesta de Santiago, (redadeiros demingo i segunda-feira de agosto);
Carçon: fiesta de la Senhora de las Grácias (redadeiro demingo d'agosto);
Bimioso: fiestas de San Lourenço, Santa Bárbela, Senhora de ls Remédios i Senhora de la Salude (sumana de l die 10 d'agosto).

Catadorie:Munecípios de Pertual
Catadorie:Lhéngua mirandesa